มงคลกิตติ์ สุขสินธารานนท์

**มงคลกิตติ์ สุขสินธารานนท์** (เกิด 25 กันยายน พ.ศ. 2524)  เป็นนักการเมืองชาวไทย อดีตสมาชิกสภาผู้แทนราษฎร แบบบัญชีรายชื่อ อดีตเลขาธิการพรรคทางเลือกใหม่ อดีตหัวหน้าพรรคไทยศรีวิไลย์ อดีตผู้ชำนาญการสมาชิกสภาปฏิรูปแห่งชาติ อดีตผู้ชำนาญการสมาชิกสภาขับเคลื่อนการปฏิรูปประเทศ อดีตเลขาธิการคณะกรรมการภาคีเครือข่ายต่อต้านการทุจริตคอร์รัปชั่นแห่งชาติ อดีตอาจารย์โรงเรียนจิตรลดา อดีตที่ปรึกษาหัวหน้าพรรคประชาธิปัตย์

## ประวัติ
มงคลกิตติ์ เกิดเมื่อวันที่ 25 กันยายน พ.ศ. 2524 ที่โรงพยาบาลพุทธชินราช อำเภอเมืองพิษณุโลก จังหวัดพิษณุโลก เป็นบุตรนายธนกร ศรีบุญมาก (ถึงแก่กรรม) นางรัตนวรรณ แซ่สั่ว มีศักดิ์เป็นหลานของศาสตราจารย์เกริกเกียรติ พิพัฒนเสรีธรรม ด้านครอบครัวเคยสมรสมาแล้ว 2 คนได้แก่:
# พัทธนันท์ ฤทธิ์ชัยเรืองเดช สมรสครั้งแรกเมื่อ พ.ศ. 2549 หย่าเมื่อวันที่ 11 มิถุนายน พ.ศ. 2553 และสมรสครั้งที่สองเมื่อวันที่ 24 กรกฎาคม พ.ศ. 2562
# ภคอร จันทรคณา สมรสเมื่อ พ.ศ. 2553 หย่าเมื่อวันที่ 10 กันยายน พ.ศ. 2561
ด้านครอบครัวมีบุตร 4 คนได้แก่:
# บวรลักษณ์ สุขสินธารานนท์  
# พิชญ์ภณิตา สุขสินธารานนท์ 
# ณัฏฐพล ฤทธิ์ชัยเรืองเดช 
# ญดา ฤทธิ์ชัยเรืองเดช 
ด้านการศึกษาสำเร็จการศึกษาระดับประถมวัย อนุบาล 1-2 จากโรงเรียนไทยกล้าวิทยา อนุบาล 3 โรงเรียนบ้านพลายชุมพล ระดับประถมศึกษา โรงเรียนวัดศรีวิสุทธาราม มัธยมศึกษาตอนต้น โรงเรียนพิษณุโลกพิทยาคม ระดับการศึกษา ประกาศนียบัตรวิชาชีพ (ปวช.) สาขาเตรียมวิศวกรรมไฟฟ้าและอิเล็กทรอนิกส์ จากสถาบันเทคโนโลยีพระจอมเกล้าพระนครเหนือ ระดับอุดมศึกษา คณะวิศวกรรมศาสตรบัณฑิต ภาควิชาวิศวกรรมไฟฟ้า สาขา วิศวกรรมไฟฟ้ากำลัง จากมหาวิทยาลัยเทคโนโลยีพระจอมเกล้าพระนครเหนือ รัฐศาสตรมหาบัณฑิต (การเมืองการปกครอง)  MPE-18 จากมหาวิทยาลัยธรรมศาสตร์ และ รัฐประศาสนศาสตรดุษฎีบัณฑิตจากมหาวิทยาลัยทักษิณ

## บทบาททางการเมือง
มงคลกิตติ์เข้าสู่สนามการเมืองด้วยการลงสมัครสมาชิกสภาผู้แทนราษฎรกรุงเทพมหานครในการเลือกตั้งเมื่อ พ.ศ. 2550 ในสังกัดพรรคประชาราช แต่ไม่ได้รับเลือกตั้งโดยได้เพียง 1,357 คะแนน  

หลังการรัฐประหารโดยพลเอก ประยุทธ์ จันทร์โอชา คณะรักษาความสงบแห่งชาติได้แต่งตั้งสมาชิกสภาปฏิรูปแห่งชาติจำนวน 250 คน เมื่อวันที่ 6 ตุลาคม พ.ศ. 2557 โดยมงคลกิตติ์เข้ามาเป็นผู้ชำนาญการประจำสมาชิกสภาปฏิรูปแห่งชาติ (พ.อ.ธนศักดิ์  มิตรภานนท์ ผบ.ร.6) 1 พ.ย. 2557-6 ก.ย. 2558 

วันที่ 13 ตุลาคม พ.ศ. 2558 คณะรักษาความสงบแห่งชาติได้แต่งตั้งสมาชิกสภาขับเคลื่อนการปฏิรูปประเทศ (สปท.) จำนวน 200 คน มงคลกิตติ์เข้ามาเป็น ผู้ชำนาญการประจำสมาชิกสภาขับเคลื่อนการปฏิรูปประเทศ (พ.อ.ธนศักดิ์ มิตรภานนท์ รอง ผบ.มทบ.22) 

พ.ศ. 2561 มงคลกิตติ์เข้ามาเป็นหัวหน้าพรรคไทยศรีวิไลย์ และลงสมัครสมาชิกสภาผู้แทนราษฎรแบบบัญชีรายชื่อในนามของพรรคไทยศรีวิไลย์ ในการเลือกตั้งเมื่อ พ.ศ. 2562 และได้รับการเลือกตั้งด้วยคะแนนเสียง 60,354 คะแนน 

ช่วงต้นของรัฐบาลพลเอกประยุทธ มงคลกิตติ์ทำหน้าที่ของฝ่ายรัฐบาลและฝ่ายค้านอิสระ ในช่วง พ.ศ. 2562-2563  และผันตัวมาทำหน้าที่ฝ่ายค้านอย่างเต็มตัวในช่วงท้ายของรัฐบาล ในช่วง พ.ศ.2563 จนถึงปี พ.ศ. 2566

นอกจากการเป็นฝ่ายค้าน มงคลกิตติ์ได้รับแต่งตั้งให้ทำหน้าที่โฆษกกรรมาธิการการทหาร สภาผู้แทนราษฏร ชุดที่ 25 อีกด้วย 

การเลือกตั้ง พ.ศ. 2566 มงคลกิตติ์ในฐานะหัวหน้าพรรคไทยศรีวิไลย์ได้นำพรรคลงสมัครเลือกตั้งอีกครั้ง แต่ไม่ได้รับเลือกตั้งและลาออกจากตำแหน่งหัวหน้าพรรคไทยศรีวิไลย์หลังจากการเลือกตั้งสิ้นสุดลง

วันที่ 25 เมษายน พ.ศ. 2567 มงคลกิตติ์สมัครเป็นสมาชิกพรรคประชาธิปัตย์ และได้รับแต่งตั้งจากเฉลิมชัย ศรีอ่อน  หัวหน้าพรรคประชาธิปัตย์ในขณะนั้นให้ทำหน้าที่ปรึกษาหัวหน้าพรรคประชาธิปัตย์ ภายหลังเฉลิมชัยลาออกจากหัวหน้าพรรคประชาธิปัตย์ จึงเป็นเหตุให้มงคลกิตติ์ลาออกจากพรรคประชาธิปัตย์ เมื่อ 17 กันยายน พ.ศ. 2568 ด้วยเหตุผลด้านคุณสมบัติที่ไม่ครบถ้วนตามข้อกำหนดของพรรค

ภายหลังลาออกจากพรรคประชาธิปัตย์ มงคลกิตติ์สมัครเข้าเป็นสมาชิกพรรคทางเลือกใหม่ ของนายราเชน ตระกูลเวียง  ได้รับแต่งตั้งให้ทำหน้าที่เป็นเลขาธิการพรรค เมื่อ 28 ธันวาคม พ.ศ. 2568 และเป็นแกนนำหลักในการนำพรรคสู้ศึกเลือกตั้ง ปี 2569 ได้รับคะแนนเสียงแบบบัญชีรายชื่อ 157,020 คะแนน ส่งให้พรรคมีสมาชิกสภาผู้แทนราษฎรเข้าสภาจำนวน 1 ที่นั่ง

ด้วยลีลาการหาเสียงและนโยบายแปลกใหม่ไม่เหมือนพรรคการเมืองอื่น ๆ ของมงคลกิตติ์  ทำให้พรรคทางเลือกใหม่ตัดสินใจระงับการปฏิบัติหน้าที่เลขาธิการพรรคของมงคลกิตติ์ เมื่อวันที่ 21 กุมภาพันธ์ พ.ศ.2569 ด้วยเหตุผลด้านการรักษาไว้ซึ่งภาพลักษณ์อันดีตามอุดมการณ์ของพรรค ส่งผลให้มงคลกิตติ์ตัดสินใจลาออกจากพรรคในเวลาต่อมา

## กระแสวิพากษ์วิจารณ์
[thumb|มงคลกิตติ์ร่วมดันพื้นกับนิสิตระหว่างเวทีแสดงวิสัยทัศน์การเลือกตั้ง ณ [มหาวิทยาลัยศรีนครินทรวิโรฒ]]
เมื่อช่วงปลายเดือนเมษายน 2555 มงคลกิตติ์พานักเรียนและผู้ปกครองกว่า 30 คนเข้ามารายงานตัว และให้สัมภาษณ์สื่อมวลชนเกี่ยวกับความไม่มั่นใจในศักยภาพของครูโรงเรียนบดินทรเดชา จนทำให้มีครูโต้ตอบ และขอให้เลิกยุ่งเกี่ยวกับโรงเรียนอีก พร้อมระบุว่าเขา ไม่มีความเกี่ยวข้องและยังทำให้โรงเรียนเสียชื่อเสียงมาอย่างต่อเนื่อง การปะทะคารมเกิดขึ้นหลายครั้ง ผสมด้วยเสียงโห่ไล่ของครูและนักเรียนที่ทนไม่ได้กับพฤติกรรมที่ไม่เหมาะสม

มงคลกิตติ์ถูกพูดถึงกรณีที่พรรคเพื่อไทยเสนอการตัดงบประมาณกองทัพด้วยถ้อยคำรุนแรงว่า "จะตบปาก" และไล่ให้ไปเป็นทหารที่ 3 จังหวัดชายแดนภาคใต้ ซึ่งชัชชาติ สิทธิพันธุ์ ได้ให้ความเห็นว่า นโยบายตัดงบประมาณของกองทัพ เป็นแนวทางของทุกกระทรวง และคุณหญิงสุดารัตน์ เกยุราพันธฺ์ ได้ให้ความเห็นว่า "ไม่ให้ราคากับคนเหล่านี้ แค่ชื่อยังไม่รู้จัก"

วันที่ 21 พฤษภาคม พ.ศ. 2562 มงคลกิตติ์ขอขมาต่อผู้บริหารมหาวิทยาลัยเทคโนโลยีพระจอมเกล้าพระนครเหนือ กรณีเคยกล่าวล่วงเกิน ก่อนหน้านี้ศิษย์เก่าและศิษย์ปัจจุบันพระจอมเกล้าพระนครเหนือ ได้เตรียมล่ารายชื่อถอดถอนมงคลกิตติ์ออกจากการเป็นสมาชิกสภาผู้แทนราษฎร

ต่อมามงคลกิตติ์ได้ให้สัมภาษณ์กับผู้สื่อข่าวและแสดงความเห็นต่อกรณีของ พรรณิการ์ วานิช  อดีตสมาชิกสภาผู้แทนราษฎร พรรคอนาคตใหม่ และ ปารีณา ไกรคุปต์ สมาชิกสภาผู้แทนราษฎร จังหวัดราชบุรี พรรคพลังประชารัฐ  ซึ่งเป็นกระแสวิพากษ์วิจารณ์ในเวลาต่อมา โดยมงคลกิตติ์ได้กล่าวว่า 

"ในฐานะเด็กผู้ชายคนหนึ่ง ไม่ใช่ผู้แทนราษฎร ไม่เช่นนั้นอาจจะโดนสอบเรื่องจริยธรรม สมัยเป็นเด็กก็ชอบดูผู้หญิงสวย ๆ ตบกันก็จะยืนดู แต่จะไม่ห้าม เพราะรู้สึกสนุกดี ถ้าให้เปรียบเทียบกัน ผมว่าคุณปารีณาสวยกว่าเยอะ ขนาดอายุ 40 กว่า มีลูกหนึ่ง ยังดูแลตัวเองดีขนาดนี้ ในขณะที่คุณพรรณิการ์ อายุน้อยกว่า ยังดูดีสู้ไม่ได้เลย อาจจะสดกว่า แต่คุณปารีณาสวยกว่าแน่นอน เอาจริง ๆ ผมอยากจะเห็นเขาตบกันในสภาฯ แล้วจะไม่ห้าม เพราะถ้าเราไปห้าม ทั้งสองฝ่ายอารมณ์ยังไม่สุด ให้เขาตบกันให้เรียบร้อย ถ้าเหนื่อยเขาก็หยุดเอง สุดท้ายเขาอาจจะมารักกันก็ได้"

วันที่ 15 ธันวาคม พ.ศ. 2564 มงคลกิตติ์ได้ลาประชุมสภาผู้แทนราษฏร และเชิญชวนนักเรียนช่างไปดูภาพยนตร์เรื่อง 4 KINGS อาชีวะ ยุค 90 ที่โรงภาพยนตร์เอสพลานาด สาขาแคราย ฟรีจำนวน 100 ที่นั่ง โดยมีเงื่อนไขว่าต้องใส่เสื้อช๊อป กางเกงยีนส์  และรองเท้าคอนเวิร์ส ในการเข้าชมภาพยนตร์เรื่องดังกล่าว

โดยมงคลกิตติ์ได้ชี้แจงเหตุผลในการลาการประชุมสภาผู้แทนราษฎรว่าเป็น "ภารกิจกับประชาชน พานักศึกษาไปดูหนัง 4 Kings เวลา 14.00-19.00 น." พร้อมทั้งได้ระบุข้อความผ่านเฟสบุ๊คส่วนตัวว่า "ผมทำตามระเบียบสภาแล้วนะครับ พี่ศรีสุวรรณ กับสิระ หลักสี่ อย่าไปร้องผมผิดจริยธรรมอีกนะครับ ว่างมาดูด้วยกัน แต่อย่าลืมใส่ช๊อปมานะ กติกา ปล:ผมมันเด็กช่าง มีลิมิตความอดทน”

เมื่อช่วงเดือนกุมภาพันธ์ พ.ศ. 2565 ภัทรธิดา พัชรวีระพงษ์ พลัดตกน้ำที่เจ้าพระยาบริเวณสะพานพระราม 7 มงคลกิตติ์ได้เข้ามามีส่วนโดยยื่นหลักฐานทางคดีแก่เจ้าหน้าที่ แต่สังคมก็มีข้อกังขาว่าเป็นหลักฐานที่ไม่มีน้ำหนักและเพียงด้านเดียวเท่านั้น อาทิ การพบคลิปวิดิโอที่บ่งชี้ว่าดาราสาวกำลังตะเกียกตะกายในน่านน้ำ แต่มีพยานบุคคลคือนายวินิต ตรีปัญญาที่เป็นคนหาปลายืนกรานว่าคือขอนไม้ ภายหลังมงคลกิตติ์ได้ขอโทษนายวินิตและทั้งคู่ถอนคดีหมิ่นประมาทแล้ว รวมไปถึงกรณีผ้าคลุมเอวสีขาวของดาราสาวในวันเกิดเหตุ โดยอ้างว่าอยู่กับบังแจ็ค โดยมีบุคคลนำมามอบให้ที่สหรัฐฯ 

ภายหลัง กรรชัย กำเนิดพลอย พิธีกรชื่อดังเผยในรายการเที่ยงวันทันเหตุการณ์ว่าได้รับสายจากเลขารัฐมนตรีว่าการกระทรวงยุติธรรมในรายการระบุว่าตัวเชือกคลุมดังกล่าวยังอยู่กับร่างดาราสาว

## อ้างอิง

หมวดหมู่:ชาวไทยเชื้อสายจีน
หมวดหมู่:นักการเมืองจากจังหวัดพิษณุโลก
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:หัวหน้าพรรคการเมืองในประเทศไทย
หมวดหมู่:พรรคประชาราช
หมวดหมู่:พรรคไทยศรีวิไลย์
หมวดหมู่:พรรคประชาธิปัตย์
หมวดหมู่:บุคคลจากคณะวิศวกรรมศาสตร์ มหาวิทยาลัยเทคโนโลยีพระจอมเกล้าพระนครเหนือ
หมวดหมู่:บุคคลจากคณะรัฐศาสตร์ มหาวิทยาลัยธรรมศาสตร์
หมวดหมู่:บุคคลจากมหาวิทยาลัยชินวัตร